Peder Hvelplund (EL), 2025-10-22:
Tak for det, formand.
Den her sag handler ikke om mink, og den handler heller ikke om sms'er.
Den handler grundlæggende om tillid til folkestyret og til de demokratiske institutioner.
Der skal ikke herske nogen tvivl om, at vi i Enhedslisten har bakket op om håndteringen af corona og også af mink, som regeringen på daværende tidspunkt foretog.
Vores største kritik var sådan set, at man var for langsom til at gribe ind i forhold til den meget bekymrende udvikling i den stigende smitte hos minkene, og det var bl.a. også det, der kostede en daværende fødevareminister sit embede.
Vi har også været fuldstændig enig i den kritik, der blev rejst af, at man igangsatte nedslagtning af mink uden at sikre sig, at der var lovhjemmel til stede.
Der er slet ikke nogen tvivl om, det er en særdeles alvorlig sag, og derfor bakkede vi også op om den Minkkommission, der blev nedsat.
Vi anså det faktisk som vores fornemste pligt som politikere at kunne understøtte Minkkommissionen i sit arbejde.
Da hele sagen omkring sms'er opstod, fordi Minkkommissionen efterspurgte den sms-korrespondance, der havde været, og da det viste sig, at den var slettet, efterspurgte man også muligheden for at kunne genskabe den, var vores tilgang derfor også, at vi naturligvis skulle bakke op om Minkkommissionens mulighed for at udføre sit arbejde.
Det handlede ikke om, at vi skulle lave parallelle undersøgelser i Folketinget, men tværtimod om, at vi skulle sikre, at Minkkommissionen fik mulighed for at udføre sit arbejde.
Derfor er det også fuldstændig centralt, når der så i dag eller tidligere her i det her forløb er kommet oplysninger frem om, at der muligvis var mulighed for at kunne genskabe de sms'er.
Dengang bakkede vi fuldstændig op om de oplysninger, vi også fik fra Justitsministeriet, som blev videregivet til Minkkommissionen, men når der i dag efter helt uacceptable 702 dage fremkommer en aktindsigt, der viser, at der har været en korrespondance, som i hvert fald antyder i, at der muligvis var andre metoder, der kunne bruges, end dem, der er blevet benyttet, så bliver vi selvfølgelig nødt til at tage det alvorligt.
Jeg tror ikke, at de muligvis andre metoder kunne bringes til anvendelse.
Jeg tror ikke, der ville være blevet bibragt yderligere informationer ved at benytte sig af de metoder, men når mistanken opstår, skal vi selvfølgelig tage det alvorligt, for vores fornemste pligt er, at når vi nedsætter en Minkkommission, skal vi naturligvis sikre, at den får de rigtige redskaber til at udføre sit ekstremt vigtige arbejde i folkestyrets tjeneste.
Og der er der bare noget i den her sag, der tyder på, at det gjorde den måske ikke.
I hvert fald burde man have sikret, at den uenighed, der var, også var blevet bibragt Minkkommissionen, så Minkkommissionen kunne vurdere, om det her er noget, der skal graves dybere ned i.
Det har ikke været mellem ledelsen i FE og Justitsministeriet, men hos medarbejdere på Center for Cybersikkerhed og Forsvarets Efterretningstjenestes ledelse og departementet i Justitsministeriet.
Det er jo derfor, at det er nødvendigt at få det undersøgt og give mulighed for, at de medarbejdere kan udtale sig, og derfor har vores forslag netop været, at vi nedsætter en ny granskningskommission med et meget snævert kommissorie, som alene skal belyse den kommunikation, der har været mellem Center for Cybersikkerhed og Forsvarets Efterretningstjenestes ledelse, og kommunikationen mellem Forsvarets Efterretningstjeneste, Rigspolitiet og departementerne i Justitsministeriet og Statsministeriet.
For så kunne vi få det belyst, vi kunne få det understreget, nemlig at den meget klokkeklare konklusion, som Minkkommissionen nåede frem til, kan stå uantastet, nemlig at der ikke var nogen viden til stede i ministerierne om den manglende lovhjemmel.
Alene af hensyn til det synes jeg, at vi bør få det her undersøgt, og jeg må indrømme, at jeg er uforstående over for, hvorfor regeringen ikke også er villig til at sikre, at vi får det her fuldstændig afdækket.
Så vil jeg gerne fremsætte et forslag til vedtagelse, som jeg på vegne af Enhedslisten og Alternativet og Theresa Scavenius, uden for grupperne, gerne lige vil læse op:
Forslag til vedtagelse
»Folketinget konstaterer, at nye oplysninger rejser mistanke om, at den daværende regering gav urigtige oplysninger til offentligheden, Minkkommissionen og Folketinget om forsøget på at genskabe de slettede sms'er.
Alene denne mistanke risikerer at skade danskernes tillid til regering, Folketing og myndigheder, hvorfor forløbet skal undersøges.«